La història de la nostra entitat va lligada a la història dels
gegants d’ençà la seva recuperació l’any 1960, tot i que les
figures es troben documentades d'ençà del 1601 (gegant), 1624
(geganta) i 1669 (gegants petits). Després d’engegar el projecte
de restauració i recuperació de les figures dels Gegants grans i
petits del Pi, neix la necessitat de crear una entitat per tal de
gestionar, conservar i donar activitat a les figures.

El 10 de novembre de 1959 es constitueix el Patronat dels Gegants
del Pi, entitat que lideraria la restauració de les figures i que
després, vetllaria per elles. Des d’aquells anys, ha estat una de
les entitats amb més activitat a la ciutat de Barcelona.

L'any 1983 recuperem les Festes de Santa Eulàlia junt als amics
de la plaça Nova, fent una cercavila dels gegants de les dues
colles. Aquesta celebració acabarà esdevenint la Festa Major
d'hivern de la ciutat. Aquest acte serà l'embrió de la creació de
l'actual Federació d'Entitats de Cultura Popular i Tradicional de
la Barcelona Vella i la Casa dels Entremesos, de la qual en som
fundadors.

També som membres fundadors de l'actual Coordinadora de Colles
Geganteres de Barcelona, que va néixer l'any 1982 però es
legalitza l'any 1984.

L'any 1988, dins del projecte de recuperació de la Imatgeria
Festiva de la Barcelona Vella, recuperem la Mulassa de Barcelona,
que ja havia estat lligada històricament a la basílica del Pi i
era portada pel gremi de paraires.

L’any 1992, en concret el 23 de maig, es crea l’Associació
d’Amics dels Gegants del Pi. És llavors quan el Patronat dels
Gegants del Pi traspassa les figures a la nova entitat, que
recull el testimoni del Patronat. Aquest canvi d’entitat és degut
a les noves necessitats que l’àmbit legal i jurídic exigeixen per
tal de donar personalitat jurídica al grup. No es tracta d’un
canvi de gestió, simplement és un canvi de forma amb el que
l’Associació d’Amics dels Gegants del Pi pretén continuar amb el
mateix objectiu que l’antic Patronat: donar vida als Gegants
grans i petits del Pi.

L'any 1993, dins del projecte de recuperació de la Imatgeria
Festiva de la Barcelona Vella, recuperem la figura del Lleó de
Barcelona, que era portat històricament pel gremi de blanquers.
Aquell mateix any es crea el Seguici Popular de Barcelona

D'ençà de l'any 1995, l'entitat recupera les Festes de Sant Josep
Oriol portant-les al carrer i convertint-les en un veritable
esclat festiu primaveral amb la col·laboració de veïns, entitats,
comerciants i l'administració. Les festes no han parat de créixer
i actualment se celebren en dos caps de setmana pels volts del 23
de març, diada del sant. Aquell any també s'estrena el gegantet
Perot lo lladre, en record al bandoler que s'amagava pel barri
del Pi.

L’any 2001, coincidint amb la celebració del 400 aniversari de la
primera referència dels Gegants del Pi, la nostra entitat va ser
guardonada amb la Medalla d’Honor de la Ciutat de Barcelona, fet
que ens omple d’orgull i satisfacció.

Més recentment, l’any 2010, celebrem el cinquantè aniversari de
la recuperació dels Gegants grans i petits del Pi, tornant a
treure al carrer les figures originals centenàries. Precisament,
des de l’any 2012 aquestes peces estan permanentment exposades a
l’entrada de la Basílica de Santa Maria del Pi, perquè en
gaudeixin barcelonins i forans, i només surten pel pregó de les
Festes de Sant Josep Oriol i en casos molt especials.

D'ençà de l'any 2010 celebrem les Festes Quinquennals dels
Gegants del Pi, que commemoren la recuperació dels gegants del Pi
l'any 1960.

Per tal de fer pedrera i arribar encara més a la canalla, l'any
2014 es presenta en Mustafà petit i l'any 2016, l'Elisenda
petita. Tots dos són les rèpliques en petit dels populars gegants
grans del Pi. Van ser apadrinats pels nens de l'Hospital Sant
Joan de Déu.

L'any 2018 celebrem els 450 anys de la primera referència de la
Mulassa de Barcelona i l'any 2019 els 350 anys de la primera
referència dels gegants petits o gegantons del Pi.

Al llarg d'aquests anys hem dut a terme nombroses exposicions
com: "Gegants petits, xics, camacurts i ballarics. 350 anys dels
Gegants petits del Pi" (2019), "El Pi en Festes. 25 anys de la
recuperació de les Festes de Sant Josep Oriol" (2020), "La
toilette dels Gegants del Pi" (2023) i altres exposicions com les
del concurs de cartells o del concurs d'Instagram de les Festes
de Sant Josep Oriol. També hem publicat diversos llibres com
"Petita història de la Mulassa de Barcelona" (2018), "Les Festes
de Sant Josep Oriol. 25 anys fent barri i fent cultura popular"
(2020), "Els Gegants del Pi. L'origen de la cançó" (2023).

L'any 2024, l'entitat ha promogut la recent creació de la
Comissió de les Festes de Sant Josep Oriol, que treballa la
coordinació i preparació de les festes amb la resta d'entitats
parroquials i del barri que hi vulguin prendre part.